Fushata presidenciale në Amerikë
Republikani Donald Trump dhe demokrati Bernie Sanders po dominojnë fazat paraprake të fushatës zgjedhore në SHBA
Zgjedhjet e ardhshme presidenciale në Shtetet e Bashkuara janë më shumë se 14 muaj larg por dy kandidatë të papritur po dominojnë fazën e hershme të fushatës paraprake, republikani Donald Trump dhe demokrati Bernie Sanders. Donald Trump nuk hezituar ndonjëherë të shpallë ambiciet e tij. Pavarësisht analizave të ndryshme mbi paraqitjen e tij në debatin e parë republikan dhe shqetësimeve në lidhje me stilin e tij të drejtpërdrejtë, zoti Trump kryeson anketat dhe vazhdon të tërheqë turma entuziaste. Zoti Trump po tërheq vëmendjen e konservatorëve të cilët janë të pakënaqur në lidhje me drejtimin që po merr vendi, dhe statusi i tij si një kandidat jashtë botës së politikës po e ndihmon atë të pëlqehet nga votuesit. Rivali i tij republikan Jeb Bush është i shqetësuar nga retorika përçarëse e zotit Trump. Rivalët e tjerë republikanë po shtojnë sulmet kundër zotit Trump, përfshirë senatorin nga Kentaki, Rand Paul, i cili ka publikuar një video ku kritikon zotin Trump. Republikanët kanë 17 kandidatë dhe një rrugë të gjatë për zgjedhjen e njërit prej tyre, thotë analisti Josh Kraushaar. Edhe demokratët kanë kandidatin e tyre të papritur, senatorin nga Vermonti, Bernie Sanders. Zoti Sanders po tërheq turma të mëdha dhe ka tërhequr vëmendjen e demokratëve liberalë në përpjekjen e tij të vështirë për të sfiduar kandidaten e preferuar demokrate, ish-sekretaren e Shtetit Hillari Clinton. Zoti Sanders ishte i pari në një sondazh të kohëve të fundit në Nju Hempshër ndërkohë që zonja Clinton po përballet me dyshimet mbi besueshmërinë e saj, që është intensifikuar nga debati mbi përdorimin e emailit privat në kohën kur ishte Sekretare e Shtetit. Problemet e zonjës Clinton po shfrytëzohen nga kandidatët republikanë, thotë analisti Josh Kraushaar. Duke patur parasysh problemet e zonjës Clinton, disa demokratë duan që nënpreidenti Joe Biden ose ish nënpresidenti Al Gore të hyjnë në garë. Por, deri më tani, asnjëri prej tyre nuk ka bërë komente publike mbi këtë çështje.